Posti kadottaa entistä enemmän paketteja

Toni Kaukonen kyseli kännykkäpakettiaan Joensuun Heinävaaran K-kaupassa postin asiointipisteessä, jonne se ei ollut saapunut Kuopion lajittelukeskuksen kirjaamisen jälkeen. Jarno Artika Katso isompi kuva

Aulikki Elo

Toni Kaukonen ei ihmettele Savon Sanomien saamaa tietoa, jonka mukaan postin kadottamien pakettien määrä on ollut muutaman vuoden ajan nousussa. Viime vuonna sadat suomalaiset odottivat lähetystä turhaan.

Joensuulainen Kaukonen on viime viikkoina kysellyt yli 300 euron arvoisen kännykkäpaketin perään. Lokakuussa se oli jo kirjattu saapuneeksi Singaporesta Kuopion lajittelukeskukseen.

– Ehdin saada postissa pakettikortin, mutta postin asiointipisteessä lähetystä ei ollut.

Postin viime vuodelta tekemän raportin mukaan kadonneita postipaketteja oli 416. Vielä vuonna 2012 niitä oli yli sata vähemmän kuin viime vuonna, kaikkiaan 311. Pakettimäärä ei ole kasvanut suhteessa yhtä paljon.

Posti käsittelee yli kahdeksan miljoonaa lähetystä päivässä. Paketteja käsiteltiin viime vuoden mittaan 34 miljoonaa kappaletta.

Asiakkaiden kyselyitä posti saa alle 0,06 prosentissa kaikista lähetyksistä. Vaikka osuus jää pieneksi, yksittäiselle kuluttajalle harmi on usein suuri.

Kirjatuista kirjeistä, joissa voi olla esimerkiksi pienikokoista arvotavaraa, tehtiin viime vuonna tiedusteluja yhteensä yli 2 600. Se oli noin 0,02 prosenttia lähetysmäärästä. Lopulta kadonneeksi todettiin melkein 1 480 kirjattua kirjettä. Kokonaisuutena nämä katoamiset ovat kuitenkin suhteessa vähentyneet, kun kirjattuja tai postivakuutettuja kirjeitä lähetetään vuosittain satojatuhansia.

Trendi on myös se, että ratkaisemattomien lähetysten määrä kasvaa. Viime vuonna ratkaisematon-luokkaan päätyi 376 pakettia, 264 kirjattua kirjettä ja 652 tavallista kirjettä.

Postin riskienhallinta- ja turvallisuusjohtaja Markku Rajamäki sanoo, että valtaosa ”ratkaisemattomista” löytää ajan mittaan perille. Esimerkiksi selvittämättömät kirjelähetykset toimitetaan viestintävirastoon, jossa ne saa virkavastuulla avata ja sitten selvittää vastaanottajaa tai lähettäjää. Syy häiriöön voi olla esimerkiksi väärä osoitetieto.

– Ratkaisemattomissa on myös tapauksia, joissa lähetys saattaa vielä olla matkalla tai lähetyksiä, joita vastaanottajat kiistävät saaneensa, vaikka niistä on luovutustieto. Kirjaamattomien kirjeiden selvittäminen on vaikeinta. Ne voivat olla ratkaisemattomien luokassa kauankin, mutta lopulta niistäkin valtaosa löytää perille, Rajamäki selvittää.

Kadonneista paketeista selvästi yli puolet löytyy jossakin vaiheessa.

Kaukosen pakettia posti jäljittää yhä.

– Siitä ei ole havaintoja Kuopion lajittelukeskukseen saapumisen eli 24. lokakuuta jälkeen. Postin asiakaspalvelu kertoi koneelta näkyvän, että lähetys tuli siellä lajitelluksi. Sitten jäljet katosivat. Olen jo reklamoinut kännykkäpaketin katoamisesta sekä postiin että lähettäjille. Oletan saavani korvauksen, Kaukonen sanoo.

Kaukosen postiasioissa käyttämän asiointipisteen eli Joensuun Heinävaaran K-marketin työntekijät kertoivat, että viime aikoina asiakkaat ovat kyselleet useiden lähetysten perään. Postin etsintäpalvelu on nähnyt paketin seurannasta, että lähetys on tullut Kuopion lajittelukeskukseen, mutta siitä eteenpäin sen liikkeistä ei ole havaintoa.

Kaukosen mukaan useilla hänen ystävillään on samoja kokemuksia.

– Paketeissa on ollut elektroniikkaa ja auton osia. Yksi tuttu sai jo korvauksen postilta, kun paketti todettiin kadonneeksi Suomeen saapumisen jälkeen, Kaukonen sanoo.